钦定古今图书集成/明伦汇编/氏族典/第126卷 > 陈鉴
## 钦定古今图书集成/明伦汇编/氏族典/第126卷 > 陈鉴

按《明外史刘球传》：“‘陈鉴，字贞明，高安人。宣德二年进
士，授行人。正统中，擢御史，厉风节，出按顺天，改按贵
州。麓川思机发，自大军再征穷窜，屡上书哀诉，乞宥
罪通贡。王振不许，复大举远征。时云南军民疲敝，苗
乘机煽动，闽浙间盗贼亦发。鉴抗章言贼酋远遁，不
为边患，宜专责云南守臣相机剿灭，毋远劳禁旅’。振”
大怒，欲困之。改鉴云南参议，使赴腾冲招贼。怒未已，
摭鉴为巡按时，尝请四川播州安抚司改隶贵州，以
为鉴罪，令兵部劾之。逮下吏，论死系狱。景帝嗣位，乃
得赦。寻授河南参议，致仕归，卒。